Tätä arviointia ei muuta kyseisen säännöksen teleologinen ja asiayhteyttä koskeva tulkinta. Vaikka tämä poikkeuksellinen siirtymäsäännös koskee toiselle ura-alueelle siirtymistä koskevassa kilpailussa tai sisäisessä kilpailussa menestyneitä väliaikaisia toimihenkilöitä, sen tarkoituksena on kannustaa näitä toimihenkilöitä osallistumaan tällaiseen kilpailuun, jotta heidän virkamiehiksi vakinaistamiseensa yhdistyisi siirtyminen toiselle ura-alueelle. Avoin kilpailu on sitä vastoin avoin kaikille, myös unionin toimielinten ulkopuolisille hakijoille, eikä sitä ole näin ollen tarkoitettu palvelukseen ottamisen ja vakinaistamisen yhdistämiseen tällaiseen toiselle ura-alueelle siirtymiseen.

Yhdenvertaisen kohtelun periaatetta on loukattu, kun kahta henkilöiden luokkaa, joiden tosiseikkoja koskevissa ja oikeudellisissa tilanteissa ei ole keskeistä eroa, kohdellaan eri tavoin tai kun erilaisia tilanteita kohdellaan samalla tavoin. Samassa tilanteessa oleviin toimihenkilöihin on sovellettava samoja sääntöjä, ja unionin lainsäätäjän on otettava huomioon asianomaisten henkilöiden edellytyksiä tai tilanteita koskevat objektiiviset erot. Lisäksi harkintavallan käyttöä käsittävissä asioissa, kuten laadittaessa siirtymäsääntöjä sen varmistamiseksi, että siirtyminen vanhasta henkilöstösääntöjen järjestelmästä uuteen tapahtuu oikeudenmukaisesti, yhdenvertaisen kohtelun periaatetta on loukattu, kun kyseinen toimielin ryhtyy sattumanvaraiseen tai selvästi epäasianmukaiseen erotteluun, kun otetaan huomioon kyseessä olevan lainsäädännön tarkoitus.

Yhdenvertaisen kohtelun periaatteen noudattamisen valvonta koskee oikeuskysymystä, mikä merkitsee sitä, että unionin yleinen tuomioistuin on toimivaltainen tarkistamaan kyseessä olevien erilaisten tapausten rinnastettavuuden. Kyseisten tapausten rinnastettavuuden asianmukaiseksi arvioimiseksi on otettava huomioon asiaa koskevan lainsäädännön tavoitteet.

Väliaikaiset toimihenkilöt, jotka ovat läpäisseet sellaisten virkojen täyttämiseksi järjestetyn kilpailun, jotka kuuluvat samaan ura-alueeseen kuin jolla nämä toimihenkilöt jo ovat, eivät ole samassa tilanteessa kuin hakijat, jotka ovat läpäisseet sellaisen kilpailun, jonka tarkoituksena on mahdollistaa siirtyminen ylemmälle ura-alueelle ja siten näiden hakijoiden ratkaiseva eteneminen urallaan. Se, että lainsäätäjä on henkilöstösääntöjen liitteessä XIII olevan 5 artiklan 4 kohdan säätäessään huolehtinut siitä, että nämä viimeksi mainitut toimihenkilöt voidaan poikkeuksellisesti nimittää koeajalla oleviksi virkamiehiksi siihen palkkaluokkaan, johon he entisellä ura-alueellaan kuuluivat, ei johda – kun otetaan huomioon lainsäätäjän tarkoitus – sattumanvaraiseen tai selvästi epäasianmukaiseen erotteluun suhteessa sellaisiin väliaikaisiin toimihenkilöihin, jotka on avoimen kilpailun kautta nimitetty virkamiehiksi sillä ura-alueella, jolle he jo kuuluivat.

(ks. 54–56 kohta)

Yhteisöjen tuomioistuin: asia C‑227/04 P, Lindorfer v. neuvosto, 11.9.2007 (Kok., s. I‑6767, 64 kohta); asia C‑127/07, Arcelor Atlantique ja Lorraine ym., 16.12.2008 (Kok., s. I‑9895, 26 kohta)

Unionin tuomioistuin: asia C‑176/09, Luxemburg v. parlamentti ja neuvosto, 12.5.2011 (Kok,. s. I‑3727, 32 kohta)

Ensimmäisen oikeusasteen tuomioistuin: yhdistetyt asiat T‑359/07 P–T‑361/07 P, komissio v. Bertolete ym., 20.2.2009 (Kok. H., s. I‑B‑1‑5 ja II‑B‑1‑21, 38 kohta oikeuskäytäntöviittauksineen, 39, 43 kohta ja sitä seuraavat kohdat